Nuwe 'Semi-Soet' moet werk skep én pret wees | Netwerk24
Deur AJ Opperman 21 Julie 2019 14:00
Nico Panagio en Anel Alexander destyds op die stel van Semi-Soet.
Die regisseur moet nog bevestig word en die storielyn mag nog nie verklap word nie, maar die tweede fliek fokus veral op familie.
"Ons is baie opgewonde oor Semi-Soet 2," sê Anel uit Los Angeles in Amerika waar sy en James die afgelope drie jaar woon. Hulle het hul eie produksiemaatskappy, Scramble Productions.
"Ons het dit inderdaad nie beplan nie. Dit was net 'n sameloop van omstandighede en toe besluit ons, hoekom nie?"
Lucia Meyer-Marais en Jozua Malherbe is mede-vervaardigers van Semi-Soet 2.
Anel was in die fliek en akteurs soos Sandra Vaughn, Nico Panagio en Louw Venter keer ook terug in die tweede fliek.
Die Alexanders het Suid-Afrika onlangs besoek.
Hulle was vier maande hier omdat James geskiet het aan die reeks Trackers gegrond op Deon Meyer se gelyknamige roman wat in Afrikaans as Spoor verskyn het.
"Dit breek my hart as ek na Suid-Afrika terugkom en sien hoe swaar van ons land se top-akteurs en rolprentpersoneel kry, want daar is nie genoeg volhoubare werk nie," sê Anel. "Ons hoop om werk vir 'n groepie mense te skep en om die bedryf ekonomies 'n hupstoot te gee."
Die Alexanders het juis na Los Angeles gegaan om die Suid-Afrikaanse bedryf te bevorder.
"Dit was nog altyd deel van die plan," sê Anel.
"Ons is lief vir Suid-Afrika, ons hart is daar, ons mense is daar. Ek het baie geesdrif vir die Suid-Afrikaanse bedryf. Ons het in LA kom leer en om kontakte op te bou sodat ons geld en werk terug na Suid-Afrika kan neem. Ons het nie die Suid-Afrikaanse bedryf verlaat nie."
Die Alexanders het ook die flieks Discreet en Sink vervaardig.
Anel reken dat Suid-Afrika met rolprente by die res van die wêreld kan kers vashou.
"Daar is soveel talent in Suid-Afrika. Ons besef die waarde daarvan om saam met lekker mense te werk.
"Semi-Soet was soveel pret op stel. Dit was 'n spesiale klomp mense wat bymekaar uitgekom het. Ons was net lus om weer iets te doen wat pret is. Oor die afgelope drie jaar dat ek in LA is, het ek al baie teruggekom en ek kry die gevoel die gemoed in SA is verskriklik swaar.
Die eerste fliek het soveel vreugde en plesier vir mense gebring. Ek hoop die tweede een kan ook."
Anel sê die gehoor het ook saam met die fliek gegroei. Net soos die akteurs, is die kykers vandag ouer en op 'n ander plek in hul lewens.
"Mense moenie verwag dat dit soos die eerste een gaan wees nie, maar daar is geen rede dat dit nie iets anders kan wees nie."